Genesis 1 :: Afrikaans 1983
Afrikaans 1983 | Book List
1 In die begin het God die hemel en die aarde geskep.
2 Die aarde was heeltemal onbewoonbaar, dit was donker op die diep waters, maar die Gees van God het oor die waters gesweef.
3 Toe het God gesê: «Laat daar lig wees!» En daar was lig.
4 God het gesien die lig is goed, en Hy het die lig en die donker van mekaar geskei.
5 God het die lig toe «dag» genoem, en die donker het Hy «nag» genoem. Dit het aand geword en dit het môre geword. Dit was die eerste dag.
6 Toe het God gesê: «Laat daar 'n gewelf wees tussen die waters om die waters van mekaar te skei.»
7 So het dit gebeur. God het die gewelf gemaak en die waters onder die gewelf geskei van die waters bo die gewelf.
8 God het die gewelf «hemel» genoem. Dit het aand geword en dit het môre geword. Dit was die tweede dag.
9 Toe het God gesê: «Laat die waters onder die hemel op een plek bymekaarkom sodat die droë grond sigbaar word.» So het dit gebeur.
10 God het die droë grond «aarde» genoem, en die waters wat bymekaargekom het, het Hy «see» genoem. En God het gesien dit is goed.
11 Toe het God gesê: «Laat daar uit die aarde groenigheid voortkom, groen plante wat saad gee en vrugtebome op die aarde, wat elkeen na sy aard vrugte dra en waarvan die saad in sy vrug sit.» So het dit gebeur.
12 Die aarde het groen plante laat uitspruit wat elkeen na sy aard saad gee, en bome wat vrugte dra met die saad daarin, elkeen na sy aard. En God het gesien dit is goed.
13 Dit het aand geword en dit het môre geword. Dit was die derde dag.
14 Toe het God gesê: «Laat daar ligte wees aan die hemelgewelf om dag en nag van mekaar te skei. Hulle moet ook as tekens dien om seisoene, dae en jare aan te dui.
15 Hulle moet ligte wees aan die hemelgewelf om op die aarde lig te gee.» So het dit gebeur.
16 God het die twee groot ligte gemaak, die grootste om bedags te heers en die kleiner lig om snags te heers, en ook die sterre.
17 God het hulle in die hemelgewelf geplaas om op die aarde lig te gee,
18 om oor dag en nag te heers en om lig en donker van mekaar te skei. En God het gesien dit is goed.
19 Dit het aand geword en dit het môre geword. Dit was die vierde dag.
20 Toe het God gesê: «Laat die waters krioel van lewende wesens, en laat daar voëls onder die hemelgewelf oor die aarde vlieg.»
21 God het die groot seediere geskep en al die ander lewende wesens waarvan die waters krioel, almal na hulle aard; ook al die voëls na hulle aard. En God het gesien dit is goed.
22 Toe het God hulle geseën: «Wees vrugbaar, word baie en bewoon al die waters van die see. En laat die voëls baie word op land.»
23 Dit het aand geword en dit het môre geword. Dit was die vyfde dag.
24 Toe het God gesê: «Laat die aarde lewende wesens voortbring, elkeen na sy aard: mak diere, diere wat kruip, wilde diere, elkeen na sy aard.» So het dit gebeur.
25 God het die wilde diere op die aarde gemaak, elkeen na sy aard; ook die mak diere, elkeen na sy aard; en ook al die diere wat kruip, elkeen na sy aard. En God het gesien dit is goed.
26 Toe het God gesê: «Kom Ons maak die mens as ons verteenwoordiger, ons beeld, sodat hy kan heers oor die vis in die see, die voëls in die lug, die mak diere, die wilde diere en al die diere wat op die aarde kruip.»
27 God het die mens geskep as sy verteenwoordiger, as beeld van God het Hy die mens geskep, man en vrou het Hy hulle geskep.
28 Toe het God hulle geseën en vir hulle gesê: «Wees vrugbaar, word baie, bewoon die aarde en bewerk dit. Heers oor die vis in die see, oor die voëls in die lug, oor al die diere van die aarde, ook oor die diere wat op die aarde kruip.»
29 Verder het God gesê: «Let op! Ek gee aan julle al die plante wat saad gee op die hele aarde; ook al die bome wat vrugte dra en saad gee. Dit sal julle kos wees.
30 Maar aan die wilde diere op die aarde en aan die voëls in die lug en aan die diere wat op die aarde kruip, aan alles wat leef, gee Ek al die groen plante as kos.» So het dit gebeur.
31 Toe het God gekyk na alles wat Hy gemaak het, en dit was baie goed. Dit het aand geword en dit het môre geword. Dit was die sesde dag.